title: Padomes Īstenošanas regula (ES) 2018/325 (2018. gada 5. marts), ar ko īsteno 17. panta 3. punktu Regulā (ES) Nr. 224/2014 par ierobežojošiem pasākumiem saistībā ar situāciju Centrālāfrikas Republikā

text:
               6.3.2018

               LV

               Eiropas Savienības Oficiālais Vēstnesis

               L 63/3

         PADOMES ĪSTENOŠANAS REGULA (ES) 2018/325
   (2018. gada 5. marts),
   ar ko īsteno 17. panta 3. punktu Regulā (ES) Nr. 224/2014 par ierobežojošiem pasākumiem saistībā ar situāciju Centrālāfrikas Republikā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) Nr. 224/2014 (2014. gada 10. marts) par ierobežojošiem pasākumiem saistībā ar situāciju Centrālāfrikas Republikā (1) un jo īpaši tās 17. panta 3. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2014. gada 10. martā Padome pieņēma Regulu (ES) Nr. 224/2014.

               (2)

               Apvienoto Nāciju Organizācijas Drošības padomes komiteja, kas izveidota saskaņā ar Apvienoto Nāciju Organizācijas Drošības padomes Rezolūciju 2127 (2013), 2018. gada 16. februārī atjaunināja informāciju attiecībā uz vienu personu, kurai piemēro ierobežojošus pasākumus.

               (3)

               Tāpēc būtu attiecīgi jāgroza Regulas (ES) Nr. 224/2014 I pielikums,

         IR PIEŅĒMUSI ŠO REGULU.
   1. pants
   Ar šo Regulas (ES) Nr. 224/2014 I pielikumu groza tā, kā izklāstīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 5. martā

            Padomes vārdā –

            priekšsēdētājs

         N. DIMOV

      (1)  OV L 70, 11.3.2014., 1. lpp.

      PIELIKUMS
      Regulas (ES) Nr. 224/2014 I pielikumā zem virsraksta “A. Personas” ierakstu par turpmāk minēto personu aizstāj ar šādu ierakstu:

                     “1.

                        François Yangouvonda BOZIZÉ (jeb: a) Bozize Yangouvonda; b) Samuel Peter Mudde (dzimis 1948. gada 16. decembrīIzo, Dienvidsudānā))
                     Tituls: a) bijušais Centrālāfrikas Republikas valsts vadītājs; b) profesors
                     Dzimšanas datums: a) 1946. gada 14. oktobris; b) 1948. gada 16. decembris
                     Dzimšanas vieta: a) Mouila, Gabona; b) Izo, Dienvidsudāna
                     Valstspiederība: a) Centrālāfrikas Republika; b) Dienvidsudāna
                     Pases Nr.: D00002264, izdota 2013. gada 11. jūnijā (izdevis ārlietu ministrs Džūbā, Dienvidsudānā. Derīga līdz 2017. gada 11. jūnijam. Diplomātiskā pase izdota ar vārdu Samuel Peter Mudde)
                     Nacionālais identifikācijas Nr.: M4800002143743 (Personas numurs pasē)
                     Adrese: Uganda
                     Datums, kad iekļauts ANO sarakstā: 2014. gada 9. maijs.

                        Cita informācija: mātes vārds ir Martine Kofio. Interpola un ANO Drošības padomes īpašā paziņojuma tīmekļa saite: https://www.interpol.int/en/notice/search/un/5802796

                        Informācija no apraksta par pamatojumu iekļaušanai sarakstā, ko sniegusi Sankciju komiteja:

                        Bozize tika iekļauts sarakstā 2014. gada 9. maijā, ievērojot Rezolūcijas 2134 (2014) 36. punktu, kā persona, kas “iesaistās vai atbalsta darbības, ar kurām apdraud mieru, stabilitāti vai drošību Centrālāfrikas Republikā”.

                           Papildu informācija

                        Bozize sadarbībā ar saviem atbalstītājiem mudināja veikt 2013. gada 5. decembrī notikušo uzbrukumu Bangi (Bangui). Kopš tā laika viņš turpina veikt destabilizēšanas operācijas, lai Centrālāfrikas Republikas galvaspilsētā saglabātu spriedzi. Uzskata, ka Bozize izveidoja Antibalaka kaujinieku grupu, pirms viņš 2013. gada 24. martā aizbēga no Centrālāfrikas Republikas. Paziņojumā Bozize aicināja savus kaujiniekus veikt nežēlīgus noziegumus pret pašreizējo režīmu un islāmistiem. Uzskata, ka Bozize ir sniedzis finansiālu un materiālu atbalstu kaujiniekiem, kuri cenšas destabilizēt notiekošo pāreju un panākt Bozize atgriešanos pie varas. Lielākā daļa Antibalaka kaujinieku ir no Centrālāfrikas bruņotajiem spēkiem, kuri pēc valsts apvērsuma bija izklīduši lauku rajonos un kurus Bozize pēc tam reorganizēja. Bozize un viņa atbalstītāji kontrolē vairāk nekā pusi no Antibalaka kaujinieku vienībām.

                        Bozize lojāli spēki bija apbruņoti ar triecienšautenēm, mīnmetējiem un reaktīvām prettanku šautenēm, un tie aizvien vairāk iesaistījās atriebības uzbrukumos Centrālāfrikas Republikas musulmaņiem. Situācija Centrālāfrikas Republikā strauji pasliktinājās pēc Antibalaka spēku uzbrukuma 2013. gada 5. decembrī Bangi, kurā bojā gāja vairāk nekā 700 cilvēku.”


title: Komisijas Īstenošanas regula (ES) 2018/337 (2018. gada 5. marts), ar kuru groza Īstenošanas regulu (ES) 2015/2403, ar ko izstrādā kopīgas pamatnostādnes par dezaktivēšanas standartiem un metodēm, lai nodrošinātu, ka dezaktivētie šaujamieroči tiek padarīti neatgriezeniski neizmantojami (Dokuments attiecas uz EEZ. )

text:
               8.3.2018

               LV

               Eiropas Savienības Oficiālais Vēstnesis

               L 65/1

         KOMISIJAS ĪSTENOŠANAS REGULA (ES) 2018/337
   (2018. gada 5. marts),
   ar kuru groza Īstenošanas regulu (ES) 2015/2403, ar ko izstrādā kopīgas pamatnostādnes par dezaktivēšanas standartiem un metodēm, lai nodrošinātu, ka dezaktivētie šaujamieroči tiek padarīti neatgriezeniski neizmantojami
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 18. jūnija Direktīvu 91/477/EEK par ieroču iegādes un glabāšanas kontroli (1) un jo īpaši tās 10.b panta 2. punktu,
   tā kā:

               (1)

               Komisijas Īstenošanas regulā (ES) 2015/2403 (2) paredzēti noteikumi un tehniskās specifikācijas attiecībā uz šaujamieroču dezaktivēšanu Savienībā nolūkā nodrošināt, ka dezaktivētie šaujamieroči tiek padarīti neatgriezeniski neizmantojami. Minētajā regulā arī aprakstīts, kā dalībvalstu valsts iestādēm jāverificē un jāapliecina šaujamieroču dezaktivēšana, un paredzēti noteikumi par dezaktivētu šaujamieroču marķēšanu.

               (2)

               Lai nodrošinātu šaujamieroču dezaktivēšanas visaugstāko iespējamo drošības līmeni, Īstenošanas regulā (ES) 2015/2403 paredzēts, ka tajā noteiktās tehniskās specifikācijas tiek regulāri pārskatītas un atjauninātas, ņemot vērā pieredzi, ko dalībvalstis guvušas, piemērojot šos noteikumus un jebkādus papildu dezaktivēšanas pasākumus.

               (3)

               Tāpēc Komisija 2016. gada septembrī ar Direktīvu 91/477/EEK izveidotās komitejas ietvaros izveidoja valstu ekspertu darba grupu šaujamieroču dezaktivēšanas jautājumos. Darba grupa pievērsās Īstenošanas regulas (ES) 2015/2403 I pielikumā noteikto šaujamieroču dezaktivēšanas tehnisko specifikāciju pārskatīšanai ar mērķi uzlabot to skaidrību, novērst neskaidrības lietotājiem un nodrošināt, ka tehniskās specifikācijas ir piemērojamas visiem šaujamieroču veidiem.

               (4)

               Direktīvu 91/477/EEK grozīja ar Eiropas Parlamenta un Padomes Direktīvu (ES) 2017/853 (3). Grozītās direktīvas darbības jomā ir iekļauti dezaktivēti šaujamieroči, nosakot arī to klasifikāciju, un tā sniedz dezaktivētu šaujamieroču definīciju, kas atspoguļo vispārīgos šaujamieroču dezaktivēšanas principus, kuri noteikti Protokolā par šaujamieroču, to detaļu, sastāvdaļu un munīcijas nelegālas izgatavošanas un aprites apkarošanu, kas papildina Apvienoto Nāciju Organizācijas Konvenciju pret transnacionālo organizēto noziedzību un kas pievienots Padomes Lēmumam 2014/164/ES (4), ar kuru minēto protokolu transponē Savienības tiesiskajā regulējumā.

               (5)

               Īstenošanas regulā (ES) 2015/2403 paredzētajiem noteikumiem par šaujamieroču dezaktivēšanu būtu jāatspoguļo ar Direktīvu (ES) 2017/853 ieviestie jaunie noteikumi par dezaktivēšanu un vajadzētu būt ar tiem saskanīgiem.

               (6)

               Īstenošanas regulas (ES) 2015/2403 darbības jomai būtu jāaptver visas šaujamieroču kategorijas, kas uzskaitītas Direktīvas 91/477/EEK I pielikuma II daļā.

               (7)

               Šaujamieroču dezaktivēšanas tehniskajām specifikācijām būtu jānovērš iespēja šaujamieročus reaktivēt, izmantojot parastus darbarīkus.

               (8)

               Šaujamieroču dezaktivēšanas tehniskajās specifikācijās galvenā uzmanība ir pievērsta Direktīvā 91/477/EEK definēto būtisko šaujamieroču daļu dezaktivēšanai Tam par iemeslu ir tas, ka Direktīvā 91/477/EEK ir sniegta arī dezaktivētu šaujamieroču definīcija, kurā pausta nepieciešamība nodrošināt, ka visas attiecīgā šaujamieroča būtiskās daļas ir padarītas neatgriezeniski nelietojamas un nenoņemamas, neaizvietojamas vai nepārveidojamas tādā veidā, kas nodrošinātu iespēju kaut kādā veidā reaktivēt attiecīgo šaujamieroci. Šaujamieroču dezaktivēšanas tehniskās specifikācijas būtu jāpiemēro arī nomaināmo stobru dezaktivēšanai, kuri, būdami atsevišķi objekti, ir tehniski saistīti ar dezaktivējamo šaujamieroci un ir tam pievienojami.

               (9)

               Pēc valstu ekspertu darba grupas dezaktivēšanas jautājumos pieprasījuma pārskatītajām tehniskajām specifikācijām valstu dezaktivēšanas praktiķi piecu nedēļu garumā no 2017. gada 9. februāra līdz 20. martam veica stresa testu. Šā stresa testa iznākuma rezultātā tika pieņemts lēmums pārskatīt dezaktivēšanas specifikāciju izklāstu. Skaidrības labad konkrētas dezaktivēšanas darbības būtu jāizklāsta tā, lai tās atšķirtos dažādu tipu šaujamieroču starpā.

               (10)

               Šajā regulā paredzētie pasākumi ir saskaņā ar atzinumu, ko sniegusi ar Direktīvu 91/477/EEK izveidotā komiteja.

               (11)

               Lai dalībvalstis varētu veikt nepieciešamās administratīvās izmaiņas un pielāgot savu praksi šai grozītajai īstenošanas regulai, šo regulu būtu jāsāk piemērot trīs mēnešus pēc tās spēkā stāšanās dienas,

         IR PIEŅĒMUSI ŠO REGULU.
   1. pants
   Īstenošanas regulu (ES) 2015/2403 groza šādi:

               1)

               regulas 1. panta 1. punktu aizstāj ar šādu:
               “1.   Šo regulu piemēro visām šaujamieroču kategorijām, kas uzskaitītas Direktīvas 91/477/EEK I pielikuma II daļā.”;

               2)

               regulas 3. panta 1. punktu aizstāj ar šādu:
               “1.   Dalībvalstis norīko kompetento valsts iestādi, kura verificē, vai šaujamieroča dezaktivēšana ir veikta saskaņā ar tehniskajām specifikācijām, kas izklāstītas I pielikumā (“verificējošā iestāde”).”;

               3)

               regulas 5. pantu aizstāj ar šādu:
               “5. pants
               Dezaktivētu šaujamieroču marķējums
               Dezaktivētus šaujamieročus marķē ar kopēju īpašu marķējumu saskaņā ar II pielikumā pievienoto veidni, lai norādītu, ka tie ir dezaktivēti saskaņā ar I pielikumā izklāstītajām tehniskajām specifikācijām. Verificējošā iestāde šo marķējumu piestiprina uz visām būtiskajām daļām, kas pārveidotas šaujamieroča dezaktivēšanas nolūkā, un tas atbilst šādiem kritērijiem:

                           a)

                           ir skaidri redzams un nenoņemams;

                           b)

                           uz tā ir informācija par dalībvalsti, kurā dezaktivēšana veikta, un verificējošo iestādi, kura apliecinājusi šo dezaktivēšanu;

                           c)

                           saglabāts(-i) šaujamieroča oriģinālais(-ie) sērijas numurs(-i).”;

               4)

               regulas I pielikumu aizstāj ar šīs regulas I pielikuma tekstu;

               5)

               regulas II pielikumu aizstāj ar šīs regulas II pielikuma tekstu;

               6)

               regulas III pielikumu aizstāj ar šīs regulas III pielikuma tekstu.

         2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2018. gada 28. jūnija.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 5. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 256, 13.9.1991., 51. lpp.

      (2)  Komisijas 2015. gada 15. decembra Īstenošanas regula (ES) 2015/2403, ar ko izstrādā kopīgas pamatnostādnes par dezaktivēšanas standartiem un metodēm, lai nodrošinātu, ka dezaktivētie šaujamieroči tiek padarīti neatgriezeniski neizmantojami (OV L 333, 19.12.2015., 62. lpp.).

      (3)  Eiropas Parlamenta un Padomes 2017. gada 17. maija Direktīva (ES) 2017/853, ar ko groza Padomes Direktīvu 91/477/EEK par ieroču iegādes un glabāšanas kontroli (OV L 137, 24.5.2017., 22. lpp.).

      (4)  Padomes 2014. gada 11. februāra Lēmums 2014/164/ES par to, lai Eiropas Savienības vārdā noslēgtu Protokolu par šaujamieroču, to detaļu, sastāvdaļu un munīcijas nelegālas izgatavošanas un aprites apkarošanu, kas papildina Apvienoto Nāciju Organizācijas Konvenciju pret transnacionālo organizēto noziedzību (OV L 89, 25.3.2014., 7. lpp.).

      I PIELIKUMS

         Šaujamieroču dezaktivēšanas tehniskās specifikācijas

                  —

                  Dezaktivēšanas darbības šaujamieroču padarīšanai neatgriezeniski neizmantojamus ir noteiktas, balstoties uz trim tabulām:

                              —

                              I tabulā ir uzskaitīti dažādu tipu šaujamieroči,

                              —

                              II tabulā noteikti vispārīgie principi, kas jāievēro, padarot šaujamieročus neatgriezeniski neizmantojamus,

                              —

                              III tabulā aprakstītas konkrētas veicamās darbības attiecībā uz katru šaujamieroču tipu to padarīšanai par neatgriezeniski neizmantojamiem.

                  —

                  Šaujamieroču dezaktivēšanas tehniskajām specifikācijām būtu jānovērš iespēja šaujamieročus reaktivēt, izmantojot parastus darbarīkus.

                  —

                  Šaujamieroču dezaktivēšanas tehniskajās specifikācijās galvenā uzmanība ir pievērsta Direktīvā 91/477/EEK definēto būtisko šaujamieroču daļu dezaktivēšanai. Šaujamieroču dezaktivēšanas tehniskās specifikācijas, kas noteiktas I pielikumā, piemēro arī nomaināmo stobru dezaktivēšanai, kuri, būdami atsevišķi objekti, ir tehniski saistīti ar dezaktivējamo šaujamieroci un ir tam pievienojami.

                  —

                  Lai nodrošinātu šaujamieroču dezaktivēšanas darbību pareizu un vienotu izpildi, Komisija sadarbībā ar dalībvalstīm izstrādā definīcijas.

         I tabula

         Šaujamieroču tipu saraksts

                  Šaujamieroču tipi

                  1.

                  Pistoles (vienšāviena, pusautomātiskās)

                  2.

                  Revolveri (ieskaitot pielādējamus patronu cilindrā)

                  3.

                  Vienšāviena garstobra šaujamieroči (ar nenoliecamu stobru)

                  4.

                  Šaujamieroči ar noliecamu stobru (piem., gludstobra, vītņstobra, kombinētie, ar ķīļveida aizslēgu / slīdošo aizslēgu, īsstobra un garstobra šaujamieroči)

                  5.

                  Garstobra šaujamieroči ar atgriezējmehānismu (gludstobra, vītņstobra)

                  6.

                  Pusautomātiskie garstobra šaujamieroči (gludstobra, vītņstobra)

                  7.

                  Automātiskie šaujamieroči, piemēram, triecienšautenes, mašīnpistoles, automātiskās pistoles

                  8.

                  No stobra lādējamie šaujamieroči, tostarp ar noliecamu stobru (izņemot patronu cilindrā pielādējamus revolverus)

         II tabula

         Vispārīgi principi

      Izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, novērst šaujamieroču būtisko daļu demontāžu.
      Atkarībā no valsts tiesību aktiem šo procesu var veikt pēc attiecīgās valsts iestādes veiktās pārbaudes.
      Ieliktņu cietība – dezaktivēšanas struktūrai jānodrošina, ka izmantoto tapu/stieņu cietība ir vismaz 40 HRC un ka metināšanā izmantotais materiāls nodrošina pastāvīgu un efektīvu savienojumu.

         III tabula

         Īpašas darbības ar katra tipa šaujamieročiem

                              1.

                              PISTOLES (VIENŠĀVIENA, PUSAUTOMĀTISKĀS)

                  1.1.

               Stobrs: stobrā, tostarp arī patrontelpā, ja ir, izgriezt garenisku spraugu (platums: >
                      kalibra; garums: vītņstobriem – trīs reizes garāks par patrontelpu, gludstobriem – divreiz garāks par patrontelpu).

                  1.2.

                  Stobrs: visām pistolēm, kam nav noliecama stobra, caur patrontelpas abām sienām jāizurbj caurums, kurā jāievieto un stabili jāiemetina rūdīta tērauda tapa (diametrs > 50 % no patrontelpas, vismaz 4,5 mm). To pašu tapu var izmantot, lai stobru fiksētu pie rāmja. Alternatīvi patronas čaulas lieluma tapa jāievieto patrontelpā un stabili jāiemetina.

                  1.3.

                  Stobrs: noņemt patronu padošanas rampu, ja tāda ir.

                  1.4.

                  Stobrs: stobram jābūt neatgriezeniski piestiprinātam pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi. Šim nolūkam var izmantot 1.2. punkta darbībās izmantoto tapu.

                  1.5.

                  Stobrs: nomaināmajiem stobriem, kas nav pistoles sastāvdaļa, veic attiecīgi 1.1.–1.4. un 1.19. punkta darbības. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos stobrus pievienot šaujamierocim.

                  1.6.

                  Aizslēgs / aizslēga galva: noņemt vai saīsināt belzni.

                  1.7.

                  Aizslēgs / aizslēga galva: nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. Materiāls jānoņem no visas aizslēga patronas atbalsta virsmas. Visi kaujas izciļņi jānoņem vai būtiski jāvājina.

                  1.8.

                  Aizslēgs / aizslēga galva: aizmetināt belžņa caurumu.

                  1.9.

                  Aizslēga apvalks: nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. Materiāls jānoņem no visas virsmas.

                  1.10.

                  Aizslēga apvalks: izņemt belzni.

                  1.11.

                  Aizslēga apvalks: noņemt aizslēga apvalka kaujas izciļņus.

                  1.12.

                  Aizslēga apvalks: vajadzības gadījumā frēzēt aizslēga apvalka ekstrakcijas loga noslēdzējmalas iekšpusi 45–75 grādu leņķī.

                  1.13.

                  Aizslēga apvalks: ja aizslēgu var izņemt no aizslēga apvalka korpusa, dezaktivētais aizslēgs neatgriezeniski jāpiestiprina pie aizslēga apvalka korpusa.

                  1.14.

                  Rāmis: noņemt patronu padošanas rampu, ja tāda ir.

                  1.15.

                  Rāmis: nofrēzēt vismaz 2/3 no aizslēga apvalka sliedēm rāmja abās pusēs.

                  1.16.

                  Šaušanas mehānisms: nodrošināt fiziskās darbojošās sasaistes starp mēlīti un gaili, belzni vai sprūdu iznīcināšanu. Šaušanas mehānismu ar metināšanas šuves palīdzību rāmī sakausēt kopā, ja iespējams. Ja šaušanas mehānisma sakausēšana nav iespējama, izņemt šaušanas mehānismu un šo vietu aizpildīt, metinot vai piepildot ar epoksīda sveķiem.

                  1.17.

                  Šaušanas mehānisms: šaušanas mehānisms un/vai stobra kārba jāpiemetina (tērauda rāmja gadījumā) vai jāpielīmē ar termoizturīgu līmi (vieglmetāla vai polimēra rāmja gadījumā) pie rāmja.

                  1.18.

                  Automātiska sistēma: iznīcināt gāzes virzuli, gāzes cauruli un gāzes kameru griežot vai metinot.

                  1.19.

                  Automātiska sistēma: ja nav gāzes virzuļa, izņemt gāzes cauruli. Ja gāzes virzuļa funkcijas veic stobrs, dezaktivēto stobru piemetināt pie stobra kārbas. Visos gadījumos aizmetināt stobra gāzes vārstu, ja tāds ir.

                  1.20.

                  Magazīnas: lai novērstu magazīnas noņemšanu, to – atkarībā no ieroča tipa un materiāla – piemetināt, izmantojot punktmetināšanu, vai izmantot atbilstošus paņēmienus ar līdzvērtīgu pastāvīguma pakāpi.

                  1.21.

                  Magazīnas: ja magazīnas nav, metināt punktus magazīnas atrašanās vietā vai izmantot citus atbilstošus paņēmienus, vai padarīt nekustināmu magazīnas fiksatoru, lai neatgriezeniski novērstu magazīnas ievietošanu.

                  1.22.

                  Klusinātājs/slāpētājs: izmantojot rūdīta tērauda tapu vai metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, neatgriezeniski novērst klusinātāja/slāpētāja noņemšanu no stobra, ja klusinātājs/slāpētājs ir daļa no ieroča.

                  1.23.

                  Klusinātājs/slāpētājs: ja iespējams, izņemt visas iekšējās klusinātāja daļas un to stiprinājuma punktus tā, ka paliek tikai caurule. Apvalkā 3 cm (īsstobra šaujamieročiem) vai 5 cm (garstobra šaujamieročiem) garenvirziena intervālā izurbt caurumus, kuru diametrs ir lielāks par šaujamieroča kalibru un kuri šķērso izplešanās kameru. Vai arī apvalkā no aizmugures līdz priekšai, šķērsojot izplešanās kameru, izgriezt vismaz 6 mm platu garenisku spraugu.

                              2.

                              REVOLVERI (IESKAITOT PIELĀDĒJAMUS PATRONU CILINDRĀ)

                  2.1.

               Stobrs: izgriezt garenisku spraugu (platums >
                      kalibra; garums: vismaz
                      stobra garuma no stobra dzenošās daļas).

                  2.2.

                  Stobrs: caur abām stobra sienām jāizurbj caurums (pie stobra dzenošās daļas), kurā jāievieto un stabili jāiemetina rūdīta tērauda tapa (diametrs > 50 % no kalibra, minimums 4,5 mm). To pašu tapu var izmantot, lai stobru fiksētu pie rāmja. Alternatīvi stobrā, sākot no patronu cilindra, stabili iemetināt atbilstoša izmēra rūdīta tērauda tapu (garums: vismaz puse patronu cilindra kameras garuma).

                  2.3.

                  Stobrs: stobram jābūt neatgriezeniski piestiprinātam pie rāmja, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi. Šim nolūkam var izmantot 2.2. punkta darbībās izmantoto tapu.

                  2.4.

                  Stobrs: nomaināmajiem stobriem, kas nav pievienoti šaujamierocim, veic attiecīgi 2.1.–2.3. punkta darbības. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos stobrus pievienot šaujamierocim.

                  2.5.

                  Patronu cilindrs: vismaz 2/3 patronu cilindra garumā frēzējot noņemt visas tā iekšējās sienas. Noņemt tik lielu daļu patronu cilindra iekšējo sienu, cik iespējams, ideālā gadījumā līdz rāmja diametram, nesalaužot ārējo sienu.

                  2.6.

                  Patronu cilindrs: ja iespējams, ar metināšanu novērst patronu cilindra izņemšanu no rāmja vai veikt attiecīgus pasākumus, kas nodrošina to, ka izņemšana nav iespējama, piemēram, ievietot tapas.

                  2.7.

                  Patronu cilindrs: rezerves patronu cilindriem, kas nav iestiprināti šaujamierocī, veic 2.5. punkta darbību. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos patronu cilindrus iestiprināt šaujamierocī.

                  2.8.

                  Rāmis: palielināt belžņa caurumu līdz trīskāršam tā oriģinālajam lielumam.

                  2.9.

                  Rāmis: noņemt vai saīsināt belzni.

                  2.10.

                  Šaušanas mehānisms: nodrošināt fiziskās darbojošās sasaistes starp mēlīti un gaili, belzni vai sprūdu iznīcināšanu. Šaušanas mehānismu ar metināšanas šuves palīdzību rāmī sakausēt kopā, ja iespējams. Ja šaušanas mehānisma sakausēšana nav iespējama, izņemt šaušanas mehānismu un šo vietu aizpildīt, metinot vai piepildot ar epoksīda sveķiem.

                  2.11.

                  Šaušanas mehānisms: šaušanas mehānisms un/vai stobra kārba jāpiemetina (tērauda rāmja gadījumā) vai jāpielīmē ar termoizturīgu līmi (vieglmetāla vai polimēra rāmja gadījumā) pie rāmja.

                  2.12.

                  Klusinātājs/slāpētājs: izmantojot rūdīta tērauda tapu vai metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, neatgriezeniski novērst klusinātāja/slāpētāja noņemšanu no stobra, ja klusinātājs/slāpētājs ir daļa no ieroča.

                  2.13.

                  Klusinātājs/slāpētājs: ja iespējams, izņemt visas iekšējās klusinātāja daļas un to stiprinājuma punktus tā, ka paliek tikai caurule. Apvalkā 3 cm (īsstobra šaujamieročiem) vai 5 cm (garstobra šaujamieročiem) garenvirziena intervālā izurbt caurumus, kuru diametrs ir lielāks par šaujamieroča kalibru un kuri šķērso izplešanās kameru. Vai arī apvalkā no aizmugures līdz priekšai, šķērsojot izplešanās kameru, izgriezt vismaz 6 mm platu garenisku spraugu.

                              3.

                              VIENŠĀVIENA GARSTOBRA ŠAUJAMIEROČI (AR NENOLIECAMU STOBRU)

                  3.1.

               Stobrs: stobrā, tostarp arī patrontelpā, ja ir, izgriezt garenisku spraugu (platums: >
                      kalibra; garums: vītņstobriem – trīs reizes garāks par patrontelpu, gludstobriem – divreiz garāks par patrontelpu).

                  3.2.

                  Stobrs: caur patrontelpas abām sienām jāizurbj caurums, kurā jāievieto un stabili jāiemetina rūdīta tērauda tapa (diametrs > 50 % no patrontelpas, minimums 4,5 mm). To pašu tapu var izmantot, lai stobru fiksētu pie rāmja. Alternatīvi patronas čaulas lieluma tapa jāievieto patrontelpā un stabili jāiemetina.

                  3.3.

                  Stobrs: noņemt patronu padošanas rampu, ja tāda ir.

                  3.4.

                  Stobrs: stobram jābūt neatgriezeniski piestiprinātam pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi. Šim nolūkam var izmantot 3.2. punkta darbībās izmantoto tapu.

                  3.5.

                  Stobrs: nomaināmajiem stobriem, kas nav pievienoti šaujamierocim, veic attiecīgi 3.1.–3.4. punkta darbības. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos stobrus pievienot šaujamierocim.

                  3.6.

                  Aizslēgs / aizslēga galva: noņemt vai saīsināt belzni.

                  3.7.

                  Aizslēgs / aizslēga galva: nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. Materiāls jānoņem no visas aizslēga patronas atbalsta virsmas. Visi kaujas izciļņi jānoņem vai būtiski jāvājina.

                  3.8.

                  Aizslēgs / aizslēga galva: aizmetināt belžņa caurumu.

                  3.9.

                  Šaušanas mehānisms: nodrošināt fiziskās darbojošās sasaistes starp mēlīti un gaili, belzni vai sprūdu iznīcināšanu. Šaušanas mehānismu ar metināšanas šuves palīdzību rāmī sakausēt kopā, ja iespējams. Ja šaušanas mehānisma sakausēšana nav iespējama, izņemt šaušanas mehānismu un šo vietu aizpildīt, metinot vai piepildot ar epoksīda sveķiem.

                  3.10.

                  Šaušanas mehānisms: šaušanas mehānisms un/vai stobra kārba jāpiemetina (tērauda rāmja gadījumā) vai jāpielīmē ar termoizturīgu līmi (vieglmetāla vai polimēra rāmja gadījumā) pie rāmja.

                  3.11.

                  Klusinātājs/slāpētājs: izmantojot rūdīta tērauda tapu vai metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, neatgriezeniski novērst klusinātāja/slāpētāja noņemšanu no stobra, ja klusinātājs/slāpētājs ir daļa no ieroča.

                  3.12.

                  Klusinātājs/slāpētājs: ja iespējams, izņemt visas iekšējās klusinātāja daļas un to stiprinājuma punktus tā, ka paliek tikai caurule. Apvalkā 3 cm (īsstobra šaujamieročiem) vai 5 cm (garstobra šaujamieročiem) garenvirziena intervālā izurbt caurumus, kuru diametrs ir lielāks par šaujamieroča kalibru un kuri šķērso izplešanās kameru. Vai arī apvalkā no aizmugures līdz priekšai, šķērsojot izplešanās kameru, izgriezt vismaz 6 mm platu garenisku spraugu.

                              4.

                              ŠAUJAMIEROČI AR NOLIECAMU STOBRU (piem., GLUDSTOBRA, VĪTŅSTOBRA, KOMBINĒTIE, AR ĶĪĻVEIDA AIZSLĒGU / SLĪDOŠO AIZSLĒGU, ĪSSTOBRA UN GARSTOBRA ŠAUJAMIEROČI)

                  4.1.

               Stobrs: stobrā, tostarp arī patrontelpā, ja ir, izgriezt garenisku spraugu (platums: >
                      kalibra; garums: vītņstobriem – trīs reizes garāks par patrontelpu, gludstobriem – divreiz garāks par patrontelpu). Šaujamieročiem, kuriem stobrā nav patrontelpas, izgriezt garenisku spraugu (platums >
                      kalibra; garums: vismaz
                      stobra garuma no stobra dzenošās daļas).

                  4.2.

                  Stobrs: patrontelpā, novietojot maksimāli tuvu aizslēgam, stabili iemetināt cieši piegulošu tapu, kuras garums ir vismaz 2/3 no patrontelpas garuma.

                  4.3.

                  Stobrs: noņemt patronu padošanas rampu, ja tāda ir.

                  4.4.

                  Stobrs: stobram jābūt neatgriezeniski piestiprinātam pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi.

                  4.5.

                  Stobrs: nomaināmajiem stobriem, kas nav pievienoti šaujamierocim, veic attiecīgi 4.1.–4.4. punkta darbības. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos stobrus pievienot šaujamierocim.

                  4.6.

                  Šaušanas mehānisms: nodrošināt fiziskās darbojošās sasaistes starp mēlīti un gaili, belzni vai sprūdu iznīcināšanu. Šaušanas mehānismu ar metināšanas šuves palīdzību rāmī sakausēt kopā, ja iespējams. Ja šaušanas mehānisma sakausēšana nav iespējama, izņemt šaušanas mehānismu un šo vietu aizpildīt, metinot vai piepildot ar epoksīda sveķiem.

                  4.7.

                  Šaušanas mehānisms: šaušanas mehānisms un/vai stobra kārba jāpiemetina (tērauda rāmja gadījumā) vai jāpielīmē ar termoizturīgu līmi (vieglmetāla vai polimēra rāmja gadījumā) pie rāmja.

                  4.8.

                  Pielādēšana: frēzēt skrejsāku vismaz 60 grādu leņķī (krustleņķis), lai iegūtu pamatnes diametru, kura izmērs ir vismaz 10 mm vai vienāds ar aizslēga patronas atbalsta virsmas diametru.

                  4.9.

                  Pielādēšana: izņemt belzni, paplašināt belžņa caurumu vismaz līdz 5 mm diametram un aizmetināt belžņa caurumu.

                  4.10.

                  Klusinātājs/slāpētājs: izmantojot rūdīta tērauda tapu vai metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, neatgriezeniski novērst klusinātāja/slāpētāja noņemšanu no stobra, ja klusinātājs/slāpētājs ir daļa no ieroča.

                  4.11.

                  Klusinātājs/slāpētājs: ja iespējams, izņemt visas iekšējās klusinātāja daļas un to stiprinājuma punktus tā, ka paliek tikai caurule. Apvalkā 3 cm (īsstobra šaujamieročiem) vai 5 cm (garstobra šaujamieročiem) garenvirziena intervālā izurbt caurumus, kuru diametrs ir lielāks par šaujamieroča kalibru un kuri šķērso izplešanās kameru. Vai arī apvalkā no aizmugures līdz priekšai, šķērsojot izplešanās kameru, izgriezt vismaz 6 mm platu garenisku spraugu.

                              5.

                              GARSTOBRA IEROČI AR ATGRIEZĒJMEHĀNISMU (GLUDSTOBRA, VĪTŅSTOBRA)

                  5.1.

               Stobrs: stobrā, tostarp arī patrontelpā, ja ir, izgriezt garenisku spraugu (platums: >
                      kalibra; garums: vītņstobriem – trīs reizes garāks par patrontelpu, gludstobriem – divreiz garāks par patrontelpu). Šaujamieročiem, kuriem stobrā nav patrontelpas, izgriezt garenisku spraugu (platums >
                      kalibra; garums: vismaz
                      stobra garuma no stobra dzenošās daļas).

                  5.2.

                  Stobrs: caur patrontelpas abām sienām jāizurbj caurums, kurā jāievieto un stabili jāiemetina rūdīta tērauda tapa (diametrs > 50 % no patrontelpas, minimums 4,5 mm). To pašu tapu var izmantot, lai stobru fiksētu pie rāmja. Alternatīvi patronas čaulas lieluma tapa jāievieto patrontelpā un stabili jāiemetina.

                  5.3.

                  Stobrs: noņemt patronu padošanas rampu, ja tāda ir.

                  5.4.

                  Stobrs: stobram jābūt neatgriezeniski piestiprinātam pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi. Šim nolūkam var izmantot 5.2. punkta darbībās izmantoto tapu.

                  5.5.

                  Stobrs: nomaināmajiem stobriem, kas nav pievienoti šaujamierocim, veic attiecīgi 5.1.–5.4. punkta darbības. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos stobrus pievienot šaujamierocim.

                  5.6.

                  Aizslēgs / aizslēga galva: noņemt vai saīsināt belzni.

                  5.7.

                  Aizslēgs / aizslēga galva: nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. Materiāls jānoņem no visas aizslēga patronas atbalsta virsmas. Visi kaujas izciļņi jānoņem vai būtiski jāvājina.

                  5.8.

                  Aizslēgs / aizslēga galva: aizmetināt belžņa caurumu.

                  5.9.

                  Šaušanas mehānisms: nodrošināt fiziskās darbojošās sasaistes starp mēlīti un gaili, belzni vai sprūdu iznīcināšanu. Šaušanas mehānismu ar metināšanas šuves palīdzību rāmī sakausēt kopā, ja iespējams. Ja šaušanas mehānisma sakausēšana nav iespējama, izņemt šaušanas mehānismu un šo vietu aizpildīt, metinot vai piepildot ar epoksīda sveķiem.

                  5.10.

                  Šaušanas mehānisms: šaušanas mehānisms un/vai stobra kārba jāpiemetina (tērauda rāmja gadījumā) vai jāpielīmē ar termoizturīgu līmi (vieglmetāla vai polimēra rāmja gadījumā) pie rāmja.

                  5.11.

                  Magazīnas: lai novērstu magazīnas noņemšanu, to – atkarībā no ieroča tipa un materiāla – piemetināt, izmantojot punktmetināšanu, vai izmantot atbilstošus paņēmienus ar līdzvērtīgu pastāvīguma pakāpi.

                  5.12.

                  Magazīnas: ja magazīnas nav, metināt punktus magazīnas atrašanās vietā vai izmantot citus atbilstošus paņēmienus, vai padarīt nekustināmu magazīnas fiksatoru, lai neatgriezeniski novērstu magazīnas ievietošanu.

                  5.13.

                  Magazīnas: caurules veida magazīnu gadījumā caur magazīnu, patrontelpu un rāmi izdzīt vienu vai vairākas rūdīta tērauda tapas, neatgriezeniski savienojot minētās daļas. Nostiprināt metinot.

                  5.14.

                  Klusinātājs/slāpētājs: izmantojot rūdīta tērauda tapu vai metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, neatgriezeniski novērst klusinātāja/slāpētāja noņemšanu no stobra, ja klusinātājs/slāpētājs ir daļa no ieroča.

                  5.15.

                  Klusinātājs/slāpētājs: ja iespējams, izņemt visas iekšējās klusinātāja daļas un to stiprinājuma punktus tā, ka paliek tikai caurule. Apvalkā 3 cm (īsstobra šaujamieročiem) vai 5 cm (garstobra šaujamieročiem) garenvirziena intervālā izurbt caurumus, kuru diametrs ir lielāks par šaujamieroča kalibru un kuri šķērso izplešanās kameru. Vai arī apvalkā no aizmugures līdz priekšai, šķērsojot izplešanās kameru, izgriezt vismaz 6 mm platu garenisku spraugu.

                              6.

                              PUSAUTOMĀTISKIE GARSTOBRA ŠAUJAMIEROČI (GLUDSTOBRA, VĪTŅSTOBRA)

                  6.1.

               Stobrs: stobrā, tostarp arī patrontelpā, ja ir, izgriezt garenisku spraugu (platums: >
                      kalibra; garums: vītņstobriem – trīs reizes garāks par patrontelpu, gludstobriem – divreiz garāks par patrontelpu). Šaujamieročiem, kuriem stobrā nav patrontelpas, izgriezt garenisku spraugu (platums >
                      kalibra; garums: vismaz
                      stobra garuma no stobra dzenošās daļas).

                  6.2.

                  Stobrs: caur patrontelpas abām sienām jāizurbj caurums, kurā jāievieto un stabili jāiemetina rūdīta tērauda tapa (diametrs > 50 % no patrontelpas, minimums 4,5 mm). To pašu tapu var izmantot, lai stobru fiksētu pie rāmja. Alternatīvi patronas čaulas lieluma tapa jāievieto patrontelpā un stabili jāiemetina.

                  6.3.

                  Stobrs: noņemt patronu padošanas rampu, ja tāda ir.

                  6.4.

                  Stobrs: stobram jābūt neatgriezeniski piestiprinātam pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi. Šim nolūkam var izmantot 6.2. punkta darbībās izmantoto tapu.

                  6.5.

                  Stobrs: nomaināmajiem stobriem, kas nav pievienoti šaujamierocim, veic attiecīgi 6.1.–6.4. un 6.12. punkta darbības. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos stobrus pievienot šaujamierocim.

                  6.6.

                  Aizslēgs / aizslēga galva: noņemt vai saīsināt belzni.

                  6.7.

                  Aizslēgs / aizslēga galva: nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. Materiāls jānoņem no visas aizslēga patronas atbalsta virsmas. Visi kaujas izciļņi jānoņem vai būtiski jāvājina.

                  6.8.

                  Aizslēgs / aizslēga galva: aizmetināt belžņa caurumu.

                  6.9.

                  Šaušanas mehānisms: nodrošināt fiziskās darbojošās sasaistes starp mēlīti un gaili, belzni vai sprūdu iznīcināšanu. Šaušanas mehānismu ar metināšanas šuves palīdzību rāmī sakausēt kopā, ja iespējams. Ja šaušanas mehānisma sakausēšana nav iespējama, izņemt šaušanas mehānismu un šo vietu aizpildīt, metinot vai piepildot ar epoksīda sveķiem.

                  6.10.

                  Šaušanas mehānisms: šaušanas mehānisms un/vai stobra kārba jāpiemetina (tērauda rāmja gadījumā) vai jāpielīmē ar termoizturīgu līmi (vieglmetāla vai polimēra rāmja gadījumā) pie rāmja.

                  6.11.

                  Automātiska sistēma: iznīcināt gāzes virzuli, gāzes cauruli un gāzes kameru griežot vai metinot.

                  6.12.

                  Automātiska sistēma: ja nav gāzes virzuļa, izņemt gāzes cauruli. Ja gāzes virzuļa funkcijas veic stobrs, dezaktivēto stobru piemetināt pie stobra kārbas. Visos gadījumos aizmetināt stobra gāzes vārstu, ja tāds ir.

                  6.13.

                  Automātiska sistēma: nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. No visas aizslēga patronas atbalsta virsmas un citur jānoņem materiāls tā, lai aizslēgs tiktu samazināts vismaz par 50 % sākotnējās masas. Aizslēgu neatgriezeniski piestiprināt pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi.

                  6.14.

                  Automātiska sistēma: ja aizslēga galva ir iebūvēta aizslēga rāmī, rāmis jāsamazina vismaz par 50 %. Aizslēga galva neatgriezeniski jāpiestiprina pie aizslēga rāmja, bet aizslēga rāmim jābūt neatgriezeniski piestiprinātam pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi.

                  6.15.

                  Magazīnas: lai novērstu magazīnas noņemšanu, to – atkarībā no ieroča tipa un materiāla – piemetināt, izmantojot punktmetināšanu, vai izmantot atbilstošus paņēmienus ar līdzvērtīgu pastāvīguma pakāpi.

                  6.16.

                  Magazīnas: ja magazīnas nav, metināt punktus magazīnas atrašanās vietā vai izmantot citus atbilstošus paņēmienus, vai padarīt nekustināmu magazīnas fiksatoru, lai neatgriezeniski novērstu magazīnas ievietošanu.

                  6.17.

                  Magazīnas: caurules veida magazīnu gadījumā caur magazīnu, patrontelpu un rāmi izdzīt vienu vai vairākas rūdīta tērauda tapas, neatgriezeniski savienojot minētās daļas. Nostiprināt metinot.

                  6.18.

                  Klusinātājs/slāpētājs: izmantojot rūdīta tērauda tapu vai metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, neatgriezeniski novērst klusinātāja/slāpētāja noņemšanu no stobra, ja klusinātājs/slāpētājs ir daļa no ieroča.

                  6.19.

                  Klusinātājs/slāpētājs: ja iespējams, izņemt visas iekšējās klusinātāja daļas un to stiprinājuma punktus tā, ka paliek tikai caurule. Apvalkā 3 cm (īsstobra šaujamieročiem) vai 5 cm (garstobra šaujamieročiem) garenvirziena intervālā izurbt caurumus, kuru diametrs ir lielāks par šaujamieroča kalibru un kuri šķērso izplešanās kameru. Vai arī apvalkā no aizmugures līdz priekšai, šķērsojot izplešanās kameru, izgriezt vismaz 6 mm platu garenisku spraugu.

                              7.

                              AUTOMĀTISKIE ŠAUJAMIEROČI: piemēram, TRIECIENŠAUTENES, MAŠĪNPISTOLES, LOŽMETĒJI, AUTOMĀTISKĀS PISTOLES

                  7.1.

               Stobrs: stobrā, tostarp arī patrontelpā, ja ir, izgriezt garenisku spraugu (platums: >
                      kalibra; garums: vītņstobriem – trīs reizes garāks par patrontelpu, gludstobriem – divreiz garāks par patrontelpu).

                  7.2.

                  Stobrs: caur patrontelpas abām sienām jāizurbj caurums, kurā jāievieto un stabili jāiemetina rūdīta tērauda tapa (diametrs > 50 % no patrontelpas, minimums 4,5 mm). To pašu tapu var izmantot, lai stobru fiksētu pie rāmja. Alternatīvi patronas čaulas lieluma tapa jāievieto patrontelpā un stabili jāiemetina.

                  7.3.

                  Stobrs: noņemt patronu padošanas rampu, ja tāda ir.

                  7.4.

                  Stobrs: stobram jābūt neatgriezeniski piestiprinātam pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi. Šim nolūkam var izmantot 7.2. punkta darbībās izmantoto tapu.

                  7.5.

                  Stobrs: nomaināmajiem stobriem, kas nav pievienoti šaujamierocim, veic attiecīgi 7.1.–7.3. punkta darbības. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos stobrus pievienot šaujamierocim.

                  7.6.

                  Aizslēgs / aizslēga galva: noņemt vai saīsināt belzni.

                  7.7.

                  Aizslēgs / aizslēga galva: nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. Materiāls jānoņem no visas aizslēga patronas atbalsta virsmas. Visi kaujas izciļņi jānoņem vai būtiski jāvājina.

                  7.8.

                  Aizslēgs / aizslēga galva: aizmetināt belžņa caurumu.

                  7.9.

                  Aizslēga apvalks (automātiskajās pistolēs): nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. Materiāls jānoņem no visas virsmas.

                  7.10.

                  Aizslēga apvalks (automātiskajās pistolēs): izņemt belzni.

                  7.11.

                  Aizslēga apvalks (automātiskajās pistolēs): noņemt aizslēga apvalka kaujas izciļņus.

                  7.12.

                  Aizslēga apvalks (automātiskajās pistolēs): vajadzības gadījumā frēzēt aizslēga apvalka ekstrakcijas loga noslēdzējmalas iekšpusi 45–75 grādu leņķī.

                  7.13.

                  Aizslēga apvalks (automātiskajās pistolēs): ja aizslēgu var izņemt no aizslēga apvalka korpusa, dezaktivētais aizslēgs neatgriezeniski jāpiestiprina pie aizslēga apvalka korpusa.

                  7.14.

                  Rāmis (automātiskajās pistolēs): noņemt patronu padošanas rampu, ja tāda ir.

                  7.15.

                  Rāmis (automātiskajās pistolēs): nofrēzēt vismaz 2/3 no aizslēga apvalka sliedēm rāmja abās pusēs.

                  7.16.

                  Šaušanas mehānisms: nodrošināt fiziskās darbojošās sasaistes starp mēlīti un gaili, belzni vai sprūdu iznīcināšanu. Šaušanas mehānismu ar metināšanas šuves palīdzību rāmī sakausēt kopā, ja iespējams. Ja šaušanas mehānisma sakausēšana nav iespējama, izņemt šaušanas mehānismu un šo vietu aizpildīt, metinot vai piepildot ar epoksīda sveķiem.

                  7.17.

                  Šaušanas mehānisms: šaušanas mehānisms un/vai stobra kārba jāpiemetina (tērauda rāmja gadījumā) vai jāpielīmē ar termoizturīgu līmi (vieglmetāla vai polimēra rāmja gadījumā) pie rāmja.

                  7.18.

                  Automātiska sistēma: iznīcināt gāzes virzuli, gāzes cauruli un gāzes kameru griežot vai metinot.

                  7.19.

                  Automātiska sistēma: ja nav gāzes virzuļa, izņemt gāzes cauruli. Ja gāzes virzuļa funkcijas veic stobrs, dezaktivēto stobru piemetināt pie stobra kārbas. Visos gadījumos aizmetināt stobra gāzes vārstu, ja tāds ir.

                  7.20.

                  Automātiska sistēma: nofrēzēt vai noņemt aizslēga patronas atbalsta virsmu 45–75 grādu leņķī, kas mērīts no aizslēga patronas atbalsta virsmas sākotnējā leņķa. No visas aizslēga patronas atbalsta virsmas un citur jānoņem materiāls tā, lai aizslēgs tiktu samazināts vismaz par 50 % sākotnējās masas. Aizslēgu neatgriezeniski piestiprināt pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi.

                  7.21.

                  Automātiska sistēma: ja aizslēga galva ir iebūvēta aizslēga rāmī, rāmis jāsamazina vismaz par 50 %. Aizslēga galva neatgriezeniski jāpiestiprina pie aizslēga rāmja, bet aizslēga rāmim jābūt neatgriezeniski piestiprinātam pie šaujamieroča, izmantojot metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi.

                  7.22.

                  Magazīnas: lai novērstu magazīnas noņemšanu, to – atkarībā no ieroča tipa un materiāla – piemetināt, izmantojot punktmetināšanu, vai izmantot atbilstošus paņēmienus ar līdzvērtīgu pastāvīguma pakāpi.

                  7.23.

                  Magazīnas: ja magazīnas nav, metināt punktus magazīnas atrašanās vietā vai izmantot citus atbilstošus paņēmienus, vai padarīt nekustināmu magazīnas fiksatoru, lai neatgriezeniski novērstu magazīnas ievietošanu.

                  7.24.

                  Magazīnas: caurules veida magazīnu gadījumā caur magazīnu, patrontelpu un rāmi izdzīt vienu vai vairākas rūdīta tērauda tapas, neatgriezeniski savienojot minētās daļas. Nostiprināt metinot.

                  7.25.

                  Klusinātājs/slāpētājs: izmantojot rūdīta tērauda tapu vai metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, neatgriezeniski novērst klusinātāja/slāpētāja noņemšanu no stobra, ja klusinātājs/slāpētājs ir daļa no ieroča.

                  7.26.

                  Klusinātājs/slāpētājs: ja iespējams, izņemt visas iekšējās klusinātāja daļas un to stiprinājuma punktus tā, ka paliek tikai caurule. Apvalkā 3 cm (īsstobra šaujamieročiem) vai 5 cm (garstobra šaujamieročiem) garenvirziena intervālā izurbt caurumus, kuru diametrs ir lielāks par šaujamieroča kalibru un kuri šķērso izplešanās kameru. Vai arī apvalkā no aizmugures līdz priekšai, šķērsojot izplešanās kameru, izgriezt vismaz 6 mm platu garenisku spraugu.

                              8.

                              NO STOBRA LĀDĒJAMIE ŠAUJAMIEROČI, TOSTARP AR NOLIECAMU STOBRU (IZŅEMOT PATRONU CILINDRĀ PIELĀDĒJAMUS REVOLVERUS)

                  8.1.

               Stobrs: stobrā, tostarp arī degkamerā, ja ir, izgriezt garenisku spraugu (platums: >
                      kalibra; garums: trīskāršs lodes diametrs). Šaujamieročiem, kuriem degkamera nav stobrā, izgriezt garenisku spraugu (platums >
                      kalibra; garums: vismaz
                      stobra garuma no stobra dzenošās daļas).

                  8.2.

                  Stobrs: visiem šaujamieročiem, kam degkamera iebūvēta stobrā, caur patrontelpas abām sienām jāizurbj caurums, kurā jāievieto un stabili jāiemetina rūdīta tērauda tapa (diametrs > 50 % no patrontelpas, minimums 4,5 mm). To pašu tapu var izmantot, lai stobru fiksētu pie rāmja.
                  Visiem šaujamieročiem, kam degkamera nav iebūvēta stobrā, stobrā no stobra dzenošās daļas stabili iemetināt atbilstoša izmēra rūdīta tērauda tapu (garums: vismaz divreiz garāka par lodes diametru).

                  8.3.

                  Stobrs: nomaināmajiem stobriem, kas nav pievienoti šaujamierocim, veic attiecīgi 8.1.–8.2. punkta darbības. Turklāt, izmantojot griešanu, metināšanu, saistmateriālus vai atbilstošus paņēmienus ar līdzvērtīgu pastāvīguma pakāpi, jābūt neatgriezeniski novērstai iespējai šos stobrus pievienot šaujamierocim.

                  8.4.

                  Noliecama stobra gadījumā: frēzēt skrejsāku vismaz 60 grādu leņķī (krustleņķis), lai iegūtu pamatnes diametru, kura izmērs ir vismaz 10 mm vai vienāds ar aizslēga patronas atbalsta virsmas diametru.

                  8.5.

                  Noliecama stobra gadījumā: izņemt belzni, paplašināt belžņa caurumu vismaz līdz 5 mm diametram un aizmetināt belžņa caurumu.

                  8.6.

                  Šaušanas mehānisms: nodrošināt fiziskās darbojošās sasaistes starp mēlīti un gaili, belzni vai sprūdu iznīcināšanu. Šaušanas mehānismu ar metināšanas šuves palīdzību rāmī sakausēt kopā, ja iespējams. Ja šaušanas mehānisma sakausēšana nav iespējama, izņemt šaušanas mehānismu un šo vietu aizpildīt, metinot vai piepildot ar epoksīda sveķiem.

                  8.7.

                  Šaušanas mehānisms: šaušanas mehānisms un/vai stobra kārba jāpiemetina (tērauda rāmja gadījumā) vai jāpielīmē ar termoizturīgu līmi (vieglmetāla vai polimēra rāmja gadījumā) pie rāmja.

                  8.8.

                  Laktiņas/caurumi: noņemt vai sametināt laktiņu(-as), aizmetināt caurumu(-us).

                  8.9.

                  Atsevišķas (vairākas) degkameras (izņemot patronu cilindru): šaujamieročiem ar atsevišķām vai vairākām degkamerām frēzējot noņemt degkameras(-u) iekšējo(-ās) sienu(-as) garumā, kas atbilst vismaz 2/3 tās garuma. Noņemt tik daudz iekšējās(-o) sienas(-u), cik iespējams, ideālā gadījumā kalibra diametra garumā.

      II PIELIKUMS

         Dezaktivētu šaujamieroču marķējuma paraugs

                  (1)

                  Dezaktivēšanas marķējums (visos valstu marķējumos saglabāt “EU”).

                  (2)

                  Dezaktivēšanas valsts – oficiālais starptautiskais kods.

                  (3)

                  Šaujamieroča dezaktivēšanu sertificējušās struktūras simbols.

                  (4)

                  Dezaktivēšanas gads.

            Pilnu marķējumu stiprina tikai uz šaujamieroča rāmja, savukārt dezaktivēšanas marķējumu (1) un dezaktivēšanas valsti (2) piestiprina visām citām būtiskajām daļām.

      III PIELIKUMS

         Dezaktivētu šaujamieroču apliecinājuma paraugs

      (šis apliecinājums ir jāsagatavo, izmantojot papīru, kas nepieļauj viltošanu)

                  ES logotips

                  Dezaktivēšanas atbilstību verificējušās un sertificējušās struktūras nosaukums
                  Logotips

                     DEZAKTIVĒŠANAS APLIECINĀJUMS

                     Apliecinājuma numurs:

                  Minētie dezaktivēšanas pasākumi atbilst šaujamieroču dezaktivēšanas tehniskajām specifikācijām, kas noteiktas Komisijas 2018. gada 5. marta Īstenošanas regulas (ES) 2018/337 I pielikumā.

                     Dezaktivēšanu veikušās struktūras nosaukums:

                     Valsts:

                     Dezaktivēšanas apliecināšanas datums/gads:

                     Dezaktivētā šaujamieroča ražotājs/zīmols:

                     Tips:

                     Marka/modelis:

                     Kalibrs:

                     Sērijas numurs(-i):

                     Piezīmes:

                  Oficiālais ES dezaktivēšanas marķējums

                  Atbildīgās personas vārds, uzvārds, amats, paraksts

                     PIEZĪME. Šis apliecinājums ir svarīgs dokuments. Dezaktivētā šaujamieroča īpašniekam tas jāglabā vienmēr. Dezaktivētā šaujamieroča būtiskās daļas, uz kurām šis apliecinājums attiecas, ir marķētas ar oficiālu pārbaudes marķējumu. Šo marķējumu nedrīkst noņemt vai mainīt.

                     BRĪDINĀJUMS. Dezaktivēšanas apliecinājuma viltošanu var atzīt par noziedzīgu nodarījumu saskaņā ar valsts tiesību aktiem.


title: Komisijas Īstenošanas regula (ES) 2018/338 (2018. gada 7. marts) par atļauju no Aspergillus niger (DSM 25770) iegūtas 6-fitāzes preparātu lietot par barības piedevu gaļas cāļiem, dējējvistām, nobarojamām cūkām, sivēnmātēm, mazāk izplatītu sugu nobarojamām vai vaislas cūkām, gaļas tītariem, vaislas tītariem, visām citām putnu sugām (izņemot dējējputniem) un atšķirtiem sivēniem (atļaujas turētājs – BASF SE) (Dokuments attiecas uz EEZ. )

text:
                  8.3.2018

                  LV

                  Eiropas Savienības Oficiālais Vēstnesis

                  L 65/17

            KOMISIJAS ĪSTENOŠANAS REGULA (ES) 2018/338
      (2018. gada 7. marts)
      par atļauju no Aspergillus niger (DSM 25770) iegūtas 6-fitāzes preparātu lietot par barības piedevu gaļas cāļiem, dējējvistām, nobarojamām cūkām, sivēnmātēm, mazāk izplatītu sugu nobarojamām vai vaislas cūkām, gaļas tītariem, vaislas tītariem, visām citām putnu sugām (izņemot dējējputniem) un atšķirtiem sivēniem (atļaujas turētājs – BASF SE)
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
      tā kā:

                  (1)

                  Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība.

                  (2)

                  Saskaņā ar Regulas (EK) Nr. 1831/2003 7. pantu tika iesniegts pieteikums, lai saņemtu atļauju no Aspergillus niger (DSM 25770) iegūtas 6-fitāzes preparātam. Minētajam pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                  (3)

                  Minētais pieteikums attiecas uz atļauju no Aspergillus niger (DSM 25770) iegūtas 6-fitāzes preparātu, ko paredzēts klasificēt piedevu kategorijā “zootehniskās piedevas”, lietot par barības piedevu gaļas cāļiem, dējējvistām, nobarojamām cūkām, sivēnmātēm, mazāk izplatītu sugu nobarojamām vai vaislas cūkām, gaļas tītariem, vaislas tītariem, visām nobarošanai vai audzēšanai, vai dēšanai paredzētām putnu sugām un atšķirtiem sivēniem.

                  (4)

                  Eiropas Pārtikas nekaitīguma iestāde (“Iestāde”) 2017. gada 28. septembra atzinumā (2) secināja, ka, ievērojot ierosinātos lietošanas nosacījumus, no Aspergillus niger (DSM 25770) iegūtas 6-fitāzes preparātam nav nelabvēlīgas ietekmes uz dzīvnieku veselību, cilvēku veselību vai vidi un tas uzlabo zootehniskos rādītājus un/vai fosfora sagremojamību mērķsugām. Iestāde uzskata, ka īpašas prasības attiecībā uz uzraudzību pēc laišanas tirgū nav nepieciešamas. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                  (5)

                  No Aspergillus niger (DSM 25770) iegūtas 6-fitāzes preparāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc minēto preparātu būtu jāļauj lietot tā, kā norādīts šīs regulas pielikumā.

                  (6)

                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

            IR PIEŅĒMUSI ŠO REGULU.
      1. pants
      Pielikumā norādīto preparātu, kas ietilpst piedevu kategorijā “zootehniskās piedevas” un funkcionālajā grupā “gremošanas veicinātāji”, ir atļauts lietot kā piedevu dzīvnieku ēdināšanā, ievērojot minētajā pielikumā izklāstītos nosacījumus.
      2. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 7. martā

               Komisijas vārdā –

               priekšsēdētājs

            Jean-Claude JUNCKER

         (1)  OV L 268, 18.10.2003., 29. lpp.

         (2)  EFSA Journal 2017; 15(11)5024.

         PIELIKUMS

                     Piedevas identifikācijas numurs

                     Atļaujas turētāja nosaukums

                     Piedeva

                     Sastāvs, ķīmiskā formula, apraksts, analītiskā metode

                     Dzīvnieku suga vai kategorija

                     Maksimālais vecums

                     Minimālais saturs

                     Maksimālais saturs

                     Citi noteikumi

                     Atļaujas derīguma termiņš

                     Aktivitātes vienības uz kg kompleksās barības ar mitruma saturu 12 %

                        Kategorija “zootehniskās piedevas”. Funkcionālā grupa: gremošanas veicinātāji

                     4a27

                        BASF SE

                     6-fitāze
                     EC 3.1.3.26

                        Piedevas sastāvs

                     No Aspergillus niger (DSM 25770) iegūtas 6-fitāzes preparāts ar šādu minimālo saturu:
                     cietā veidā: 5 000  FTU (1)/g
                     šķidrā veidā: 5 000  FTU/g

                        Aktīvās vielas raksturojums

                     No Aspergillus niger (DSM 25770) iegūta 6-fitāze

                        Analītiskā metode
                         (2)

                     Fitāzes aktivitātes kvantitatīvai noteikšanai barības piedevā:

                                 —

                                 kolorimetriskā metode, kuras pamatā ir fitāzes fermentatīvā reakcija uz fitātu.

                           Fitāzes aktivitātes kvantitatīvai noteikšanai premiksos:

                                 —

                                 kolorimetriskā metode, kuras pamatā ir fitāzes fermentatīvā reakcija uz fitātu – VDLUFA 27.1.3.

                           Fitāzes aktivitātes kvantitatīvai noteikšanai barībā:

                                 —

                                 kolorimetriskā metode, kuras pamatā ir fitāzes fermentatīvā reakcija uz fitātu – EN ISO 30024.

                     Nobarojamās cūkas
                     Sivēnmātes
                     Mazāk izplatītu sugu nobarojamās vai vaislas cūkas

                     —

                     100 FTU

                                 1.

                                 Piedevas un premiksa lietošanas norādījumos norāda glabāšanas nosacījumus un noturību pret termisku apstrādi.

                                 2.

                                 Piedevas un premiksu lietotājiem barības apritē iesaistītie uzņēmēji nosaka tādas darbības procedūras un organizatoriskos pasākumus, kas vajadzīgi, lai novērstu iespējamos riskus, ko rada to lietošana. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, tostarp elpceļu aizsarglīdzekļus.

                                 3.

                                 Lietošanai atšķirtiem sivēniem, kuru svars nepārsniedz 35 kg.

                     28.3.2028.

                     Atšķirti sivēni

                     125 FTU

                     Gaļas cāļi
                     Dējējvistas

                     750 FTU

                     Gaļas tītari
                     Vaislas tītari
                     Visas citas putnu sugas (izņemot dējējputnus)

                     125 FTU

            (1)  1 FTU ir fermenta daudzums, kas 37 °C temperatūrā pie pH 5,5 no nātrija fitāta atbrīvo 1 mikromolu neorganiskā fosfāta minūtē.

            (2)  Sīkāka informācija par analītiskajām metodēm ir pieejama references laboratorijas tīmekļa vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2018/339 (2018. gada 7. marts), ar ko Regulu (EK) Nr. 2535/2001 groza attiecībā Islandes izcelsmes piena produktu importa licencēm un atkāpjas no tās

text:
                  8.3.2018

                  LV

                  Eiropas Savienības Oficiālais Vēstnesis

                  L 65/21

            KOMISIJAS ĪSTENOŠANAS REGULA (ES) 2018/339
      (2018. gada 7. marts),
      ar ko Regulu (EK) Nr. 2535/2001 groza attiecībā Islandes izcelsmes piena produktu importa licencēm un atkāpjas no tās
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. pantu,
      tā kā:

                  (1)

                  V pielikumā Nolīgumam vēstuļu apmaiņas veidā starp Eiropas Savienību un Islandi par lauksaimniecības produktu tirdzniecības papildu preferencēm, kurš noslēgts, pamatojoties uz Eiropas Ekonomikas zonas līguma 19. pantu, un kuru Padome apstiprināja ar Padomes Lēmumu (ES) 2017/1913 (2), ir paredzēts palielināt ikgadējās beznodokļu tarifa kvotas un ieviest jaunu kvotu sieriem.

                  (2)

                  Jaunie kvotu daudzumi būs piemērojami no 2018. gada 1. maija. Attiecīgi, atkāpjoties no Komisijas Regulas (EK) Nr. 2535/2001 (3) 6. panta, būtu jānosaka jauns periods no 2018. gada 1. maija līdz 31. decembrim, kas aizstāj periodu no 2018. gada 1. jūlija līdz 31. decembrim un attiecas uz daudzumiem, kas šim jaunajam periodam noteikti ar šo regulu grozītās regulas I pielikuma I.I punktā.

                  (3)

                  Pieteikumu iesniegšanas periods beidzas ātrāk par pieteikumu iesniedzēju apstiprināšanas procedūru, kura dod tiesības importēt preces saskaņā ar kvotām no 2018. gada 1. jūlija. Lai pieteikumu iesniedzēji, kuri vēl nav iekļauti apstiprināto importētāju sarakstā, varētu piedalīties kvotu sadalē par periodu no 2018. gada 1. maija līdz 31. decembrim, būtu jāparedz atkāpe no Regulas (EK) Nr. 2535/2001 10. panta.

                  (4)

                  Regulas (EK) Nr. 2535/2001 14. panta 1. punkta a) apakšpunktā paredzētais termiņš, kurā iesniedzami importa licenču pieteikumi par 2018. gada pirmo pusi, ir beidzies. Atkāpjoties no minētās regulas 14. panta 1. punkta b) apakšpunkta, būtu jāparedz jauns importa licenču pieteikumu iesniegšanas periods no 2018. gada 1. līdz 10. aprīlim.

                  (5)

                  Tādēļ Regula (EK) Nr. 2535/2001 būtu attiecīgi jāgroza.

                  (6)

                  Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

            IR PIEŅĒMUSI ŠO REGULU.
      1. pants
      Regulas (EK) Nr. 2535/2001 grozījums
      Regulu (EK) Nr. 2535/2001 groza šādi:

                  a)

                  Regulas 5. panta i) punktu aizstāj ar šādu:

                              “i)

                              kvotas, kuras paredzētas V pielikumā Eiropas Savienības un Islandes nolīgumā par lauksaimniecības produktu tirdzniecības papildu preferencēm, kas apstiprināts ar Padomes Lēmumu (ES) 2017/1913 (*1) (“Nolīgums ar Islandi”);

                     (*1)  Padomes 2017. gada 9. oktobra Lēmums (ES) 2017/1913 par to, lai noslēgtu Nolīgumu vēstuļu apmaiņas veidā starp Eiropas Savienību un Islandi par lauksaimniecības produktu tirdzniecības papildu preferencēm (OV L 274, 24.10.2017., 57. lpp.).”"

                  b)

                  Regulas (EK) Nr. 2535/2001 I pielikuma I.I punktu aizstāj ar tekstu šīs regulas pielikumā.

            2. pants
      Atkāpes no Regulas (EK) Nr. 2535/2001
      1.   Atkāpjoties no Regulas (EK) Nr. 2535/2001 6. panta otrās daļas, attiecībā uz daudzumiem, kas noteikti minētās regulas I pielikuma I.I punktā, sešu mēnešu periodu no 2018. gada 1. jūlija līdz 31. decembrim aizstāj ar periodu no 2018. gada 1. maija līdz 31. decembrim.
      2.   Atkāpjoties no Regulas (EK) Nr. 2535/2001 10. panta 1. punkta, papildus sarakstā iekļautajiem importētājiem tie pieteikumu iesniedzēji, kuri iesnieguši derīgu apstiprinājuma pieprasījumu līdz 2018. gada 1. aprīlim, saskaņā ar minētās regulas 8. pantu arī ir tiesīgi pieteikties licencēm par šā panta 1. punktā minētajām kvotām un periodu.
      3.   Atkāpjoties no Regulas (EK) Nr. 2535/2001 14. panta 1. punkta b) apakšpunkta, attiecībā uz periodu no 2018. gada 1. maija līdz 31. decembrim importa licenču pieteikumi par daudzumiem, kas noteikti ar šo regulu grozītās regulas I pielikuma I.I punktā, ir iesniedzami no 2018. gada 1. līdz 10. aprīlim.
      4.   Panta 3. punktā minētie pieteikumi iesniedzami par daudzumu, kas ir vismaz 5 tonnas un nepārsniedz pieejamo daudzumu. No 2018. gada 1. jūlija līdz 31. decembrim pieteikumus nepieņem.
      5.   Importa licences, kuras ir izdotas par pieteikumiem, kas iesniegti saskaņā ar 3. punktu, ir derīgas līdz 2018. gada 31. decembrim.
      3. pants
      Stāšanās spēkā un piemērošana
      Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         To piemēro no 2018. gada 1. aprīļa.
         Briselē, 2018. gada 7. martā

               Komisijas vārdā –

               priekšsēdētājs

            Jean-Claude JUNCKER

         (1)  OV L 347, 20.12.2013., 671. lpp.

         (2)  Padomes 2017. gada 9. oktobra Lēmums (ES) 2017/1913 par to, lai noslēgtu Nolīgumu vēstuļu apmaiņas veidā starp Eiropas Savienību un Islandi par lauksaimniecības produktu tirdzniecības papildu preferencēm (OV L 274, 24.10.2017., 57. lpp.).

         (3)  Komisijas 2001. gada 14. decembra Regula (EK) Nr. 2535/2001, ar ko nosaka sīki izstrādātus noteikumus par to, kā piemērot Padomes Regulu (EK) Nr. 1255/1999 attiecībā uz piena un piena produktu importa režīmu un tarifu kvotu atvēršanu (OV L 341, 22.12.2001., 29. lpp.).

         PIELIKUMS

            “I.I

            Tarifu kvotas saskaņā ar V pielikumu Nolīgumam ar Islandi, kas apstiprināts ar Lēmumu (ES) 2017/1913
            Gada kvota no 1. janvāra līdz 31. decembrim
            (Daudzums tonnās)
            Piemērojamais nodoklis: atbrīvojums

                           Kvotas numurs

                           09.4225

                           09.4226

                           09.4227

                           Apraksts
                            (*1)

                           Dabīgais sviests

                           “Skyr”

                           Sieri

                        KN kods

                        0405 10 11
                        0405 10 19

                        ex 0406 10 50  (*2)

                        ex 0406

                           Izņemot “Skyr”, kas ietilpst KN apakšpozīcijā 0406 10 50
                            (*2)

                           Daudzums 2018. gada maijā–decembrī

                        201

                           793

                        9

                        Daudzums 2019. gadā

                        439

                        2 492

                        31

                        Daudzums janvārī–jūnijā

                        220

                        1 246

                        16

                        Daudzums jūlijā–decembrī

                        219

                        1 246

                        15

                        Daudzums 2020. gadā

                        463

                        3 095

                        38

                        Daudzums janvārī–jūnijā

                        232

                        1 548

                        19

                        Daudzums jūlijā–decembrī

                        231

                        1 547

                        19

                        Ikgadējais daudzums no 2021. gada un turpmāk

                        500

                        4 000

                        50

                        Daudzums janvārī–jūnijā

                        250

                        2 000

                        25

                        Daudzums jūlijā–decembrī

                        250

                        2 000

                        25

            (*1)  Neatkarīgi no kombinētās nomenklatūras interpretācijas noteikumiem produktu aprakstu formulējumi uzskatāmi vienīgi par orientējošiem, tādējādi preferenču sistēmas piemērojamību šā pielikuma kontekstā nosaka pēc KN koda tvēruma. Ja ir norādīti ex KN kodi, preferenču sistēmas piemērojamību nosaka, pamatojoties uz KN kodu kopā ar attiecīgo aprakstu.

            (*2)  KN kods var tikt mainīts atkarībā no produkta klasifikācijas apstiprinājuma.”


title: Komisijas Īstenošanas regula (ES) 2018/353 (2018. gada 9. marts), ar ko labo Īstenošanas regulu (ES) 2017/1145 par dažu tādu barības piedevu izņemšanu no tirgus, kam atļauja piešķirta saskaņā ar Padomes Direktīvu 70/524/EEK un 82/471/EEK, un ar kuru atceļ novecojušos noteikumus, ar ko šīs barības piedevas tikušas atļautas (Dokuments attiecas uz EEZ. )

text:
               12.3.2018

               LV

               Eiropas Savienības Oficiālais Vēstnesis

               L 68/3

         KOMISIJAS ĪSTENOŠANAS REGULA (ES) 2018/353
   (2018. gada 9. marts),
   ar ko labo Īstenošanas regulu (ES) 2017/1145 par dažu tādu barības piedevu izņemšanu no tirgus, kam atļauja piešķirta saskaņā ar Padomes Direktīvu 70/524/EEK un 82/471/EEK, un ar kuru atceļ novecojušos noteikumus, ar ko šīs barības piedevas tikušas atļautas
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 10. panta 5. punktu,
   tā kā:

               (1)

               Komisijas Īstenošanas regula (ES) 2017/1145 (2) pieprasa no tirgus izņemt barības piedevas, kuras saskaņā ar Regulas (EK) Nr. 1831/2003 10. panta 1. punktu tika laistas tirgū un kā esoši lopbarības līdzekļi iekļautas Kopienas Lopbarības piedevu reģistrā un attiecībā uz kurām saskaņā ar minētās regulas 10. panta 2. un 7. punktu un tajos paredzētajā termiņā nav tikuši iesniegti pieteikumi vai pieteikums ir bijis iesniegts, taču pēc tam atsaukts. Ar Īstenošanas regulu (ES) 2017/1145 atceļ arī regulas vai svītro noteikumus, ar ko minētās piedevas tikušas atļautas.

               (2)

               Īstenošanas regulas (ES) 2017/1145 II pielikumā, kurā sniegts to piedevu saraksts, kas attiecībā uz konkrētām dzīvnieku sugām no tirgus ir jāizņem, kļūdas dēļ tika iekļauta ar Komisijas Regulu (EK) Nr. 1463/2004 (3) atļautā pārtikas piedeva kokcidiostats, lai gan attiecībā uz šo piedevu saskaņā ar Regulas (EK) Nr. 1831/2003 10. panta 2. punktu un paredzētajā termiņā pieteikums tika iesniegts. Attiecīgi šīs kļūdas dēļ minētā regula ar Regulas (ES) 2017/1145 3. pantu tika atcelta. Kļūdas dēļ Īstenošanas regulas (ES) 2017/1145 3. apsvērumā tika minēts, ka Komisijas Regula (EK) Nr. 833/2005 (4) būtu gan jāgroza, gan jāatceļ. Kļūda būtu jālabo, norādot, ka Regula (EK) Nr. 833/2005 būtu tikai jāatceļ. Kļūdas dēļ ar Īstenošanas regulas (ES) 2017/1145 3. pantu netika atcelta Komisijas Regula (EK) Nr. 1459/2005 (5), lai gan ar to ir atļauti konkrēti joda savienojumi, kas no tirgus būtu jāizņem saskaņā ar Īstenošanas regulu (ES) 2017/1145. Ar Īstenošanas regulas (ES) 2017/1145 3. pantu kļūdas dēļ tika atcelta Komisijas Regula (EK) Nr. 1443/2006 (6). Tomēr jāsvītro būtu tikai minētās regulas 1. pants un I pielikums, jo tikai šie noteikumi attiecas uz konkrētiem fermentiem, kas no tirgus jāizņem saskaņā ar Īstenošanas regulu (ES) 2017/1145. Minētās kļūdas būtu jālabo.

               (3)

               Kļūdas dēļ ar Regulas (ES) 2017/1145 8. pantu, kas groza Regulu (EK) Nr. 1334/2003, netika svītroti Komisijas Regulas (EK) Nr. 1334/2003 (7) noteikumi, ar ko atļauj dažus dzelzs savienojumus, kuri no tirgus jāizņem saskaņā ar Īstenošanas regulu (ES) 2017/1145. Minētais pants būtu jālabo.

               (4)

               Īstenošanas regulas (ES) 2017/1145 I pielikuma A daļā, kurā noteiktas barības piedevas, kuras no tirgus jāizņem attiecībā uz visu sugu un kategoriju dzīvniekiem, tabulā par vitamīniem ir iekļauts L-menadiona nātrija bisulfīts (jeb vitamīna “L forma”). Kļūda būtu jālabo, jo atļaujā uz šādu vitamīna formu atsauces nav.

               (5)

               Īstenošanas regulas (ES) 2017/1145 I pielikuma A un B daļa būtu jālabo attiecībā uz dažām krāsvielām, jo nepareizi bija norādītas dzīvnieku sugas un kategorijas, attiecībā uz kurām šīs krāsvielas tiek prasīts izņemt no tirgus, kā arī šo krāsvielu funkcijas. Attiecībā uz dažām piedevām prasība izņemt to no tirgus tiek attiecināta tikai uz zināmu sugu dzīvniekiem, savukārt krāsvielu lietošanas atļauja tiek dota tikai konkrētām funkcijām.

               (6)

               Tāpēc attiecīgi būtu jālabo Īstenošanas regula (ES) 2017/1145.

               (7)

               Kļūdainie noteikumi barības nozarē iesaistītajiem uzņēmējiem radījuši apjukumu par attiecīgo barības piedevu faktisko regulējuma statusu. Minētā situācija izraisījusi juridisku nenoteiktību par to, kāds regulējums tiek attiecināts uz minētajām piedevām. Tādējādi šīs kļūdas ir novedušas pie zināmiem tirgus traucējumiem, kas saistīti ar šaubām par to, vai atļauts laist tirgū un lietot zināmas piedevas. Tāpēc labojumi Īstenošanas regulā (ES) 2017/1145 būtu jāpiemēro ar atpakaļejošu spēku, sākot no minētās īstenošanas regulas spēkā stāšanās dienas, lai attiecībā uz piedevām, saistībā ar kurām pieļautas kļūdas, atjaunotu juridisko noteiktību par to regulējuma statusu, nepieļautu nelabvēlīgu ietekmi uz iesaistītajiem uzņēmējiem, kā arī atjaunotu tirgus stabilitāti.

               (8)

               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Īstenošanas regulu (ES) 2017/1145 labo šādi:

               1)

               regulas 3. apsvērumu labo šādi:

                           a)

                           atsauci uz Regulu (EK) Nr. 1463/2004 kopā ar tai atbilstošo zemsvītras piezīmi svītro;

                           b)

                           atsauci uz Regulu (EK) Nr. 833/2005 kopā ar tai atbilstošo zemsvītras piezīmi svītro no grozāmo regulu uzskaitījuma. Atceļamo regulu uzskaitījumā pēc regulas numura “(EK) Nr. 833/2005” iekļauj tai atbilstošu zemsvītras piezīmi;

                           c)

                           atceļamo regulu uzskaitījumā starp regulu numuriem “(EK) Nr. 833/2005” un “(EK) Nr. 492/2006” iekļauj atsauci uz Regulu (EK) Nr. 1459/2005 kopā ar atbilstošu zemsvītras piezīmi, kurā minēts regulas pilns nosaukums un atsauce uz publikāciju;

                           d)

                           no atceļamo regulu uzskaitījuma svītro atsauci uz Regulu (EK) Nr. 1443/2006 kopā ar tai atbilstošo zemsvītras piezīmi un iekļauj to grozāmo regulu uzskaitījumā starp regulu numuriem “(EK) Nr. 1284/2006” un “(ES) Nr. 1270/2009” kopā ar tai atbilstošo zemsvītras piezīmi;

               2)

               regulas 3. pantu aizstāj ar šādu:
               “3. pants
               Atcelšana
               Regulu (EK) Nr. 937/2001, (EK) Nr. 871/2003, (EK) Nr. 277/2004, (EK) Nr. 278/2004, (EK) Nr. 1332/2004, (EK) Nr. 1465/2004, (EK) Nr. 833/2005, (EK) Nr. 1459/2005, (EK) Nr. 492/2006, (EK) Nr. 1743/2006, (EK) Nr. 757/2007 un (EK) Nr. 828/2007 atceļ.”;

               (3)

               regulas 8. pantā pēc vārdiem “Regulas (EK) Nr. 1334/2003 pielikumu groza šādi:” pievieno šādus punktus un attiecīgi pārnumurē esošos punktus:

                           “1)

                           ierakstā E 1 par dzelzi (Fe) svītro vārdus “Dzelzs hlorīda tetrahidrāts” un visu saturu, kas attiecas tikai uz dzelzs hlorīda tetrahidrātu;

                           2)

                           ierakstā E 1 par dzelzi (Fe) svītro vārdus “Dzelzs citrāta heksahidrāts” un visu saturu, kas attiecas tikai uz dzelzs citrāta heksahidrātu;

                           3)

                           ierakstā E 1 par dzelzi (Fe) svītro vārdus “Dzelzs laktāta trihidrāts” un visu saturu, kas attiecas tikai uz dzelzs laktāta trihidrātu;”;

               4)

               iekļauj šādu 25.a pantu:
               “25.a pants
               Grozījumi Regulā (EK) Nr. 1443/2006
               Regulas (EK) Nr. 1443/2006 1. pantu un I pielikumu svītro.”;

               5)

               regulas I pielikumu labo saskaņā ar šīs regulas pielikumu.

         2. pants
   Stāšanās spēkā
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2017. gada 19. jūlija.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 9. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 268, 18.10.2003., 29. lpp.

      (2)  Komisijas 2017. gada 8. jūnija Īstenošanas regula (ES) 2017/1145 par dažu tādu barības piedevu izņemšanu no tirgus, kam atļauja piešķirta saskaņā ar Padomes Direktīvu 70/524/EEK un 82/471/EEK, un ar kuru atceļ novecojušos noteikumus, ar ko šīs barības piedevas tikušas atļautas (OV L 166, 29.6.2017., 1. lpp.).

      (3)  Komisijas 2004. gada 17. augusta Regula (EK) Nr. 1463/2004, ar ko uz desmit gadiem atļauj izmantot dzīvnieku pārtikā piedevu Sacox 120 microGranulate, kas pieder grupai “Kokcidiostati un citas zāles” (OV L 270, 18.8.2004., 5. lpp.).

      (4)  Komisijas 2005. gada 31. maija Regula (EK) Nr. 833/2005 par pastāvīgu atļauju izmantot piedevas dzīvnieku barībā (OV L 138, 1.6.2005., 5. lpp.).

      (5)  Komisijas 2005. gada 8. septembra Regula (EK) Nr. 1459/2005, ar ko groza nosacījumus, ar kādiem atļauj izmantot vairākas barības piedevas, kas pieder mikroelementu grupai (OV L 233, 9.9.2005., 8. lpp.).

      (6)  Komisijas 2006. gada 29. septembra Regula (EK) Nr. 1443/2006 par pastāvīgajām atļaujām izmantot dažas dzīvnieku barības piedevas un par atļauju desmit gadus izmantot kokcidiostatu (OV L 271, 30.9.2006., 12. lpp.).

      (7)  Komisijas 2003. gada 25. jūlija Regula (EK) Nr. 1334/2003, ar kuru groza nosacījumus, ar kādiem atļauj izmantot vairākas barības piedevas, kas pieder mikroelementu grupai (OV L 187, 26.7.2003., 11. lpp.).

      PIELIKUMS
      I pielikumu labo šādi:

                  1)

                  A daļu labo šādi:

                              a)

                              sadaļā “Vitamīni, provitamīni un noteiktas ķīmiskas vielas ar tiem līdzīgu iedarbību” ierakstā par K vitamīnu vārdus “L-menadiona nātrija bisulfītu” aizstāj ar vārdiem “menadiona nātrija bisulfītu”;

                              b)

                              sadaļā “Citas krāsvielas” tabulas ierakstu, kurš attiecas uz krāsvielām, ko Kopienas noteikumi atļauj izmantot par pārtikas krāsvielām, aizstāj ar šādu:

                                          “Attiecīgais numurs

                                          Krāsvielas, ko Kopienas noteikumi atļauj izmantot par pārtikas krāsvielām, izņemot karameles krāsvielas E 150b, E 150c un E 150d, hlorofilīna–vara kompleksu E 141, dzelzs oksīda sarkano, melno un dzelteno E 172, titāna dioksīdu (atanāza un rutila struktūra) E 171, augogli E 153

                                          Visas sugas”;

                  2)

                  B daļu labo šādi:

                              a)

                              sadaļā “Karotinoīdi un ksantofilīni” ierakstu par piedevu astaksantīnu E 161j aizstāj ar šādu:

                                          “E 161j

                                          Astaksantīns

                                          Visas sugas, izņemot:

                                                      —

                                                      zivis un vēžveidīgos attiecībā uz lietojumiem, kas ietilpst 2. a) ii) funkcionālajā grupā,

                                                      —

                                                      dekoratīvās zivis attiecībā uz lietojumiem, kas ietilpst 2. a) iii) funkcionālajā grupā”;

                              b)

                              sadaļā “Citas krāsvielas” tabulu, kas attiecas uz piedevām E 155, E 104, E 122 un E 160b, aizstāj ar šādu:

                                          “E 155

                                          Brūnais HT

                                          Suņi un kaķi

                                          E 104

                                          Hinolīna dzeltenais

                                          Visas sugas, izņemot neproduktīvos dzīvniekus attiecībā uz lietojumiem, kas ietilpst 2. a) i) funkcionālajā grupā

                                          E 122

                                          Azorubīns (karmoizīns)

                                          Visas sugas, izņemot suņus un kaķus attiecībā uz lietojumiem, kas ietilpst 2. a) i) funkcionālajā grupā

                                          Attiecīgais numurs

                                          Krāsvielas, ko Kopienas noteikumi atļauj izmantot par pārtikas krāsvielām, izņemot šādas:

                                          E 102 Tartrazīns

                                          Visas sugas, izņemot suņus un kaķus

                                          E 160b Biksīns

                                          Visas sugas, izņemot suņus un kaķus

                                          E 110 Saulrieta dzeltenais FCF

                                          Visas sugas, izņemot suņus un kaķus

                                          E 120 Karmīns (Carmine Lake WSP 50 %)

                                          Visas sugas, izņemot suņus un kaķus

                                          E 124 Kumačs 4 R

                                          Visas sugas, izņemot suņus un kaķus

                                          E 127 Eritrozīns

                                          Visas sugas, izņemot suņus, kaķus un rāpuļus

                                          E 129 Alūra sarkanais

                                          Visas sugas, izņemot suņus un kaķus

                                          E 132 Indigotīns

                                          Visas sugas, izņemot suņus un kaķus

                                          E 133 Briljantzilais

                                          Visas sugas, izņemot suņus un kaķus

                                          E 160 b

                                          Biksīns kā krāsviela

                                          Dekoratīvās zivis

                                          E 102

                                          Tatrazīns kā krāsviela

                                          Visas sugas, izņemot dekoratīvās zivis, dekoratīvos graudēdājus putnus un sīkos grauzējus

                                          E 131

                                          Patentzilais V kā krāsviela

                                          Visas sugas, izņemot neproduktīvos dzīvniekus attiecībā uz lietojumiem, kas ietilpst 2. a) i) funkcionālajā grupā

                                          E 124

                                          Kumačs 4 R kā krāsviela

                                          Visas sugas, izņemot dekoratīvās zivis

                                          E 127

                                          Eritrozīns kā krāsviela

                                          Visas sugas, izņemot dekoratīvās zivis

                                          E 132

                                          Indigotīns kā krāsviela

                                          Visas sugas, izņemot dekoratīvās zivis

                                          E 141

                                          Hlorofilīna–vara komplekss kā krāsviela

                                          Visas sugas, izņemot dekoratīvās zivis, dekoratīvos graudēdājus putnus un sīkos grauzējus

                                          E 110

                                          Saulrieta dzeltenais FCF kā krāsviela

                                          Visas sugas, izņemot dekoratīvās zivis, dekoratīvos graudēdājus putnus un sīkos grauzējus

                                          E 153

                                          Augogle kā krāsviela

                                          Visas sugas, izņemot dekoratīvās zivis”


title: Komisijas Īstenošanas regula (ES) 2018/352 (2018. gada 8. marts), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Moules de bouchot de la Baie du Mont-Saint-Michel” (ACVN))

text:
               12.3.2018

               LV

               Eiropas Savienības Oficiālais Vēstnesis

               L 68/2

         KOMISIJAS ĪSTENOŠANAS REGULA (ES) 2018/352
   (2018. gada 8. marts),
   ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Moules de bouchot de la Baie du Mont-Saint-Michel” (ACVN))
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
   tā kā:

               (1)

               Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Francijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Moules de bouchot de la Baie du Mont-Saint-Michel”, kas reģistrēts saskaņā ar Komisijas Īstenošanas regulu (ES) Nr. 636/2011 (2).

               (2)

               Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī
                   (3).

               (3)

               Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

         IR PIEŅĒMUSI ŠO REGULU.
   1. pants
   Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Moules de bouchot de la Baie du Mont-Saint-Michel” (ACVN).
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 8. martā

            Komisijas

            un tās priekšsēdētāja vārdā –

            Komisijas loceklis

         Phil HOGAN

      (1)  OV L 343, 14.12.2012., 1. lpp.

      (2)  Komisijas 2011. gada 29. jūnija Īstenošanas regula (ES) Nr. 636/2011 par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Moules de bouchot de la Baie du Mont-Saint-Michel (ACVN)) (OV L 170, 30.6.2011., 28. lpp.).

      (3)  OV C 383, 14.11.2017., 12. lpp.